《永遇乐 元宵》
清代·许德蘋

月浸春城，花明灯市，游冶佳处。桥畔云迷，楼头彩结，仙阙应也许。

翠影丛中，艳歌声里，最怕霎时微雨。还端整、靓妆簇簇，好牵凤俦鸳侣。

千门如昼，六街闲步，不觉签声催五。宝马尘飞，钿车香惹，群屧争楚楚。

鱼龙游戏，因风忽撼，势若凌空飞去。听邻女、月地花天，从头细语。

作者简介：许德蘋，字香滨，吴县人，自号采白仙子。本扬州邓氏女，父母早亡遂为苏州许氏女。么凤词人朱和羲侧室，咸丰辛酉殉粤匪难。